“ส.อ.ท.” เผยยอดส่งออกรถยนต์ธ.ค.64 โตทะลัก 48% นิวไฮรอบ 9 เดือน
“ส.อ.ท.” เผยยอดส่งออกรถยนต์ธ.ค.64 โตทะลัก 48% นิวไฮรอบ 9 เดือน หนุนทั้งปีขยายตัว 30% แตะ 959,194 คัน

“ส.อ.ท.” เผยยอดส่งออกรถยนต์ธ.ค.64 โตทะลัก 48% นิวไฮรอบ 9 เดือน หนุนทั้งปีขยายตัว 30% แตะ 959,194 คัน
24 ม.ค. 2565

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยในเดือนธ.ค. 64 ส่งออกรถยนต์สำเร็จรูปได้ 101,307 คัน สูงสุดในรอบ 9 เดือน เพิ่มขึ้น 2.51% จากเดือนพ.ย.64 และเพิ่มขึ้นจาก 47.93% จากธ.ค. 63 จากการได้รับเซมิคอนดักเตอร์และชิ้นส่วนมากขึ้น จนสามารถส่งออกได้กว่า 100,000 คัน สูงสุดในรอบ 9 เดือน
ขณะเดียวและส่งออกเพิ่มขึ้นทุกตลาด โดยเฉพาะตลาดออสเตรเลียและโอเชียเนีย เพิ่มขึ้น 101.5% ตลาดยุโรป เพิ่มขึ้น 64.96% ตลาดอเมริกาเหนือ เพิ่มขึ้น 54.99% ตลาดอเมริกากลางและอเมริกาใต้ เพิ่มขึ้น 121.87% จากการฟื้นตัวของเศรษฐกิจของประเทศคู่ค้า และยังส่งออกเครื่องยนต์ ชิ้นส่วนประกอบรถยนต์เพิ่มขึ้นจากการผลิตรถยนต์ที่เพิ่มขึ้นของประเทศคู่ค้า
สำหรับยอดส่งออกรถยนต์สำเร็จรูปเดือนม.ค.-ธ.ค.64 ส่งออก 959,194 คัน โดยเพิ่มขึ้น 30.35% จากระยะเวลาเดียวกันในปี 63 โดยมีมูลค่าการส่งออก 561,147.48 ล้านบาท เพิ่มขึ้น 36.56%
ด้านยอดขายรถยนต์ภายในประเทศเดือนธ.ค. 64 มีจำนวนทั้งสิ้น 86,145 คัน สูงสุดในรอบ 12 เดือนเพิ่มขึ้น 20.12% จากเดือนพ.ย.64 แต่ลดลงจากเดือนเดียวกันในปีที่แล้ว 17.2% ต่ำกว่าปี 2563 เพราะมีปัจจัยลบสองอย่างคือ การระบาดของโควิด-19 หลายระลอก ทำให้รัฐบาลล็อกดาวน์เมื่อกลางเดือนกรกฏาคมถึงวันที่ 31 ส.ค.64 ทำให้ลูกค้าถอนมัดจำและชะลอการรับรถในช่วงนั้น และการขาดแคลนเซมิคอนดักเตอร์ ทำให้ต้องชะลอการผลิตรถยนต์บางรุ่นเป็นระยะ ๆ แต่สูงกว่าเป้าที่ตั้งไว้ 750,000 คัน จากการคลายล็อกดาวน์ของรัฐบาลมากขึ้น และการช่วยเหลือผู้ได้รับผลกระทบจากการระบาดของโควิด-19 การกระตุ้นเศรษฐกิจของรัฐบาลเช่นโครงการคนละครึ่ง เราเที่ยวด้วยกัน ยิ่งใช้ยิ่งได้ และการประกันรายได้เกษตรกร เป็นต้น รวมถึงการอนุญาตให้จัดงานมหกรรมยานยนต์ที่มียอดจอง 31,583 คันมากกว่าเป้าที่ตั้งไว้
ขณะที่ในเดือนธ.ค. 64 จำนวนรถยนต์ทั้งหมดที่ผลิตได้ มีทั้งสิ้น 154,368 คัน ลดลง 6.64% จากเดือนพ.ย.64 แต่เพิ่มขึ้น 7.89% จากปีที่แล้ว โดยแบ่งเป็นการผลิตเพื่อส่งออก 77,592 คัน และผลิตเพื่อจำหน่ายในประเทศ 76,776 คัน
สำหรับผลิตเพื่อการส่งออก จำนวน 1,000,000 คัน เพิ่มขึ้นจากปีที่แล้วที่ผลิตได้ 956,530 คัน เป็นจำนวน 43,470 คัน หรือเพิ่มขึ้น 4.54% ส่วนผลิตเพื่อจำหน่ายในประเทศ จำนวน 800,000 คัน เพิ่มขึ้นจากปีที่แล้วที่ผลิตได้ 729,175 คัน เป็นจำนวน 70,825 คัน หรือเพิ่มขึ้น 9.71% เนื่องจากยังกังวลเรื่องการระบาดของโควิด-19 ในประเทศไทยและในต่างประเทศ ซึ่งจะยังคงทำให้เศรษฐกิจของประเทศไทยและของประเทศคู่ค้ายังไม่ฟื้นตัวเต็มที่ ประกอบกับการผลิตรถยนต์ทั้งในประเทศและต่างประเทศบางแห่งขาดชิ้นส่วนและเซมิคอนดั๊กเตอร์บางชิ้น ทำให้ต้องชะลอการผลิตบางรุ่นลงชั่วคราว
นายสุรพงษ์ กล่าวด้วยว่า ในปี 65 ส.อ.ท. ตั้งเป้ายอดการผลิตรถยนต์ประมาณ 1,800,000 คัน เพิ่มขึ้น 114,295 คัน จากปี 64 ที่มีจำนวน 1,685,705 คัน หริอคิดเป็นเพิ่มขึ้น 6.78% โดยแบ่งเป็น การผลิตเพื่อการส่งออก ประมาณ 1,000,000 คัน และผลิตเพื่อจำหน่ายในประเทศ ประมาณ 800,000  คัน